દેશભરની જેમ ગુજરાતના ખેડૂતો આંદોલન કેમ નથી કરી રહ્યા?\nછેલ્લા બે મહિનાથી પંજાબ સહિત અલગ-અલગ રાજ્યના ખેડૂતો કેન્દ્ર સરકાર દ્વારા પસાર કરવામાં આવેલા કૃષિસુધારા કાનૂન સામે વિરોધ કરી રહ્યા છે.

પંજાબના ખેડૂતોએ રેલવે ટ્રૅક અને હાઈવે પર બેસીને પણ વિરોધ કર્યો હતો. ઘણા દિવસો સુધી પંજાબમાં ટ્રેનસેવાઓ ખોરવાઈ હતી.

ખેડૂતોનું કહેવું છે કે કેન્દ્ર સરકારને પોતાની વેદના જણાવવા માટે દિલ્હી જઈ રહ્યા છે.

પંજાબ અને હરિયાણાના ખેડૂતોની સાથે-સાથે ઉત્તર પ્રદેશના ખેડૂતોએ મથુરામાં યમુના એક્સપ્રેસ વે પર ચક્કાજામ કર્યા છે.

ખેડૂતોની દિલ્હી તરફ થઈ રહેલી કૂચને લઈને દિલ્હી પોલીસે કેજરીવાલ સરકાર પાસે નવ સ્ટેડિયમને અસ્થાયી જેલમાં ફેરવવાની માગ કરી હતી, પરંતુ દિલ્હી સરકારે પોલીસની આ માગને રદ કરી દીધી છે.

દિલ્હીના ગૃહવિભાગ તરફથી આપવામાં આવેલા જવાબમાં કહેવામાં આવ્યું છે, "ખેડૂતોની માગ યોગ્ય છે અને કેન્દ્ર સરકારે ખેડૂતોની માગણી તરત જ માનવી જોઈએ."

26-27 નવેમ્બરે દિલ્હીમાં ખેડૂતો ધરણાં કરી અને કેન્દ્ર સરકાર પર સુધારેલો કૃષિ કાયદો પાછો લેવા માટે દબાણ કરવાના હતા.

કેન્દ્ર સરકારે ફાર્મ્સ (એમ્પાવરમૅન્ટ ઍન્ડ પ્રૉટેકશન) ઍગ્રિમેન્ટ ઑફ પ્રાઇસ ઍશોરેન્સ ઍન્ડ ફાર્મ સર્વિસિસ ઍક્ટ 2020, ફાર્મ્સ પ્રૉડ્યુસ ટ્રેડ ઍન્ડ કૉમર્સ (પ્રૉમોશન ઍન્ડ ફૅલિસિટેશન) ઍક્ટ 2020 અને ઇસેન્શ્યિલ કૉમોડિટિસ (ઍમેન્ડમૅન્ટ) ઍક્ટ 2020 પસાર કર્યા છે.

27 સપ્ટેમ્બરના રોજ રાષ્ટ્રપતિ રામનાથ કોવિંદે ત્રણેય બિલ પર સહી કરતા તે કાયદા બની ગયા છે.

જોકે આ દરમિયાન ગુજરાતમાં ખેતીસુધાર કાયદાઓને લઈને ખાસ વિરોધ જોવા મળ્યો નથી.

આ બિલ અને વિરોધ અંગે અમે ગુજરાતનાં વિવિધ ખેડૂત સંગઠનો સાથે વાત કરી હતી.

પંજાબ અને હરિયાણાના ખેડૂતનું વધારે નુકસાન થવાનો ભય

ખેડૂત એકતા મંચના સાગર રબારીએ જણાવ્યું કે કેન્દ્ર સરકાર કૃષિસુધારને લઈને જે કાયદાઓને લઈને આવી છે તેનાથી પંજાબ અને હરિયાણાના ખેડૂતોને ડર છે કે સરકાર ઘઉં અને ચોખા તેમની પાસેથી ટેકાના ભાવે ખરીદી રહી છે તે પણ ખરીદવાનું બંધ કરી દેશે. જેના કારણે તેઓ વિરોધ કરી રહ્યા છે.

બીબીસી સાથે વાત કરતા તેઓ કહે છે, "સરકાર એપીએમસીના પ્લેટફૉર્મનો ઉપયોગ કરીને ખરીદી કરતી હોય, હવે નવા કાયદા પ્રમાણે એપીએમસીમાં અનાજ વેચવું કે ખરીદવું ફરજિયાત નથી જેના કારણે ખેડૂતોને ડર છે કે સરકારે હવે ટેકાના ભાવે ખરીદી નહીં કરે." 

તેઓ કહે છે, "ગુજરાતના બહુ ઓછા ખેડૂતો આ પ્રકારે ટેકાના ભાવે વેચાણ કરે છે. મગફળીનું વેચાણ ક્યારેક ક્યારેક કરતાં હોય છે,...\n\ntl;dr:
દેશનાં વિવિધ રાજ્યોમાં કૃષિસુધાર કાયદાનો વિરોધ ચાલી રહ્યો છે. પંજાબ અને હરિયાણાથી કૂચ કરીને આવેલા ખેડૂતોને બે દિવસના સંઘર્ષ બાદ દિલ્હી આવવાની મંજૂરી મળી છે. બીજી તરફ ઉત્તર પ્રદેશના ખેડૂતોએ પણ કૂચ કરીને દિલ્હી જવાનું એલાન કર્યું છે.